EL Επίσημη Εφημερίδα της Ευρωπαϊκής Ένωσης C 476/3

Ανακοίνωση για την έναρξη διαδικασίας όσον αφορά τα μέτρα αντιντάμπινγκ που ισχύουν για τις εισαγωγές βιοντίζελ καταγωγής Αργεντινής και Ινδονησίας, σε συνέχεια των συστάσεων και των αποφάσεων που εγκρίθηκαν από το όργανο επίλυσης διαφορών του Παγκόσμιου Οργανισμού Εμπορίου στην ΕΕ — Διαφορά σχετικά με τα μέτρα αντιντάμπινγκ για το βιοντίζελ (DS473)

(2016/C 476/04)

Η παρούσα ανακοίνωση δημοσιεύεται σύμφωνα με το άρθρο 1 παράγραφος 1 στοιχείο α) και το άρθρο 2 του κανονισμού (ΕΕ) 2015/476 του Ευρωπαϊκού Κοινοβουλίου και του Συμβουλίου, της 11ης Μαρτίου 2015, για τα μέτρα που μπορεί να λάβει η Ένωση μετά από έκθεση που εγκρίνει το Όργανο Επίλυσης Διαφορών του ΠΟΕ σχετικά με μέτρα αντιντάμπινγκ και αντεπιδοτήσεων (1) («ο εξουσιοδοτικός κανονισμός του ΠΟΕ»).

Στις 26 Οκτωβρίου 2016 το όργανο επίλυσης διαφορών του ΠΟΕ (ΟΕΔ) ενέκρινε την έκθεση της ειδικής ομάδας, όπως τροποποιήθηκε από την έκθεση του δευτεροβάθμιου δικαιοδοτικού οργάνου («οι εκθέσεις») (2), στην Ευρωπαϊκή Ένωση — Διαφορά σχετικά με τα μέτρα αντιντάμπινγκ για το βιοντίζελ από την Αργεντινή (DS473).

Στην έκθεση του δευτεροβάθμιου δικαιοδοτικού οργάνου διαπιστώθηκε, μεταξύ άλλων, ότι η ΕΕ ενήργησε ανακόλουθα προς:

— το άρθρο 2.2.1.1 της συμφωνίας αντιντάμπινγκ του ΠΟΕ («ΣΑ»), παραλείποντας να υπολογίσει το κόστος παραγωγής του υπό εξέταση προϊόντος με βάση τα αρχεία που τηρούνται από τους παραγωγούς·

— το άρθρο 2.2 της ΣΑ και το άρθρο VI:1 στοιχείο β) περίπτωση ii) της GATT 1994, μη χρησιμοποιώντας το κόστος παραγωγής στην Αργεντινή κατά την κατασκευή της κανονικής τιμής του βιοντίζελ·

— το άρθρο 9.3 της ΣΑ και το άρθρο VI:2 της GATT 1994, επιβάλλοντας δασμούς αντιντάμπινγκ οι οποίοι υπερβαίνουν το περιθώριο ντάμπινγκ που θα έπρεπε να είχε υπολογιστεί βάσει του άρθρο 2 της ΣΑ και το άρθρο VI:1 της GATT 1994, αντίστοιχα.

Στην έκθεση της ειδικής ομάδας διαπιστώθηκε, μεταξύ άλλων, ότι η ΕΕ ενήργησε ανακόλουθα προς:

— τα άρθρα 3.1 και 3.4 της ΣΑ κατά την εξέταση των επιπτώσεων των εισαγωγών που αποτελούν αντικείμενο ντάμπινγκ στην εγχώρια βιομηχανία, σε ό,τι αφορά την παραγωγική ικανότητα και τη χρησιμοποίηση της παραγωγικής ικανότητας.

1. Έναρξη επανεξέτασης

Η Επιτροπή, αφού ενημέρωσε τα κράτη μέλη, σύμφωνα με τα άρθρα 1 παράγραφος 3 και 2 παράγραφος 3 του εξουσιοδοτικού κανονισμού του ΠΟΕ, κινεί επανεξέταση βάσει των άρθρων 1 παράγραφος 3 και 2 παράγραφος 3 του εξουσιοδοτικού κανονισμού του ΠΟΕ. Ο σκοπός της επανεξέτασης είναι η συμμόρφωση των μέτρων αντιντάμπινγκ που επιβλήθηκαν στις εισαγωγές βιοντίζελ από την Αργεντινή προς τις ανωτέρω συστάσεις και τις αποφάσεις που περιλαμβάνονται στις εκθέσεις. Η Επιτροπή επισημαίνει ότι τα μέτρα αντιντάμπινγκ που επιβλήθηκαν στις εισαγωγές βιοντίζελ από την Ινδονησία εξαρτώνται από την έκβαση της εκκρεμούσας διαφοράς στο πλαίσιο του ΠΟΕ, Ευρωπαϊκή Ένωση — Μέτρα αντιντάμπινγκ για το βιοντίζελ από την Ινδονησία (DS480). Στο πλαίσιο της εν λόγω διαφοράς, η Ινδονησία προέβαλε, κατ' ουσίαν, τους ίδιους ισχυρισμούς που προέβαλε η Αργεντινή στην έκθεση DS473. Δεδομένου ότι οι νομικές ερμηνείες που περιέχουν οι εκθέσεις φαίνεται να είναι επίσης σημαντικές για την έρευνα σχετικά με την Ινδονησία, η Επιτροπή θεωρεί σκόπιμο να εξεταστούν και τα μέτρα αντιντάμπινγκ που επιβλήθηκαν στις εισαγωγές βιοντίζελ από την Ινδονησία στο πλαίσιο της παρούσας επανεξέτασης. Το μέτρο που πρέπει να συμμορφωθεί προς τη νομοθεσία του ΠΟΕ είναι ο εκτελεστικός κανονισμός (ΕΕ) αριθ. 1194/2013 του Συμβουλίου, της 19ης Νοεμβρίου 2013, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές βιοντίζελ, καταγωγής Αργεντινής και Ινδονησίας (3). Το πεδίο εφαρμογής της παρούσας επανεξέτασης περιορίζεται στο κόστος παραγωγής του υπό εξέταση προϊόντος κατά την κατασκευή της κανονικής του αξίας, και στην παραγωγική ικανότητα και τη χρησιμοποίηση της παραγωγικής ικανότητας στο πλαίσιο του καθορισμού των επιπτώσεων των εισαγωγών που αποτελούν αντικείμενο ντάμπινγκ στην εγχώρια βιομηχανία. Τούτο ισχύει με την επιφύλαξη των συνεπειών που μπορεί να έχει η επανεξέταση σχετικά με άλλα στοιχεία του εκτελεστικού κανονισμού (ΕΕ) αριθ. 1194/2013. Η επανεξέταση θα πραγματοποιηθεί με βάση πραγματικά δεδομένα που υπήρχαν κατά την περίοδο της έρευνας, του εκτελεστικού κανονισμού (ΕΕ) αριθ. 1194/2013, δηλαδή κατά την περίοδο από την 1η Ιουλίου 2011 έως τις 30 Ιουνίου 2012 και κατά την περίοδο από την 1η Ιανουαρίου 2009 έως τις 30 Ιουνίου 2012, που είναι η περίοδος εξέτασης των συναφών τάσεων για την εκτίμηση της ζημίας.

Ο εκτελεστικός κανονισμός (ΕΕ) αριθ. 1194/2013 μπορεί να καταργηθεί ή να τροποποιηθεί προκειμένου να συμμορφωθεί προς τις συστάσεις, τις αποφάσεις και τις νομικές ερμηνείες του ΟΕΔ. Ωστόσο, σύμφωνα με το άρθρο 3 του εξουσιοδοτικού κανονισμού του ΠΟΕ, τα μέτρα που θεσπίζονται ως αποτέλεσμα της παρούσας επανεξέτασης δεν θα έχουν αναδρομική ισχύ, δηλαδή παράγουν αποτελέσματα από την ημερομηνία έναρξης της ισχύος τους και δεν χρησιμεύουν ως βάση για την επιστροφή δασμών που έχουν εισπραχθεί πριν από την ημερομηνία αυτή.

2. Διαδικασία

Σύμφωνα με το άρθρο 1 παράγραφος 2 και το άρθρο 2 παράγραφος 2 του εξουσιοδοτικού κανονισμού του ΠΟΕ, η Επιτροπή ζητά από τα ενδιαφερόμενα μέρη, συμπεριλαμβανομένων των παραγωγών-εξαγωγέων στην Αργεντινή και την Ινδονησία και του κλάδου παραγωγής της Ένωσης, να παράσχουν όλες τις απαραίτητες πληροφορίες ώστε να συμπληρώσουν όσες συγκεντρώθηκαν κατά την έρευνα που οδήγησε στη θέσπιση του εκτελεστικού κανονισμού (ΕΕ) αριθ. 1194/2013. Προκειμένου να γίνει αυτό και να συμμετάσχουν στην παρούσα επανεξέταση, όλα τα ενδιαφερόμενα μέρη καλούνται να επικοινωνήσουν με την Επιτροπή, κατά προτίμηση μέσω ηλεκτρονικού ταχυδρομείου, αμέσως ή το αργότερο εντός 15 ημερών από τη δημοσίευση της παρούσας ανακοίνωσης στην Επίσημη Εφημερίδα της Ευρωπαϊκής Ένωσης, για να αναγγελθούν.

Όλα τα ενδιαφερόμενα μέρη μπορούν, επίσης, να ζητήσουν ακρόαση από τις υπηρεσίες ερευνών της Επιτροπής. Κάθε αίτηση ακρόασης θα πρέπει να υποβληθεί εγγράφως και να προσδιορίζει τους λόγους υποβολής της. Για ακροάσεις σχετικά με θέματα που αφορούν το αρχικό στάδιο της έρευνας, η αίτηση πρέπει να υποβληθεί εντός 15 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης. Στη συνέχεια, η αίτηση ακρόασης πρέπει να υποβληθεί εντός των συγκεκριμένων προθεσμιών που θα ορίσει η Επιτροπή κατά την επικοινωνία της με τα μέρη.

3. Δημοσιοποίηση

Όλα τα ενδιαφερόμενα μέρη θα ενημερωθούν για τα ουσιώδη πραγματικά περιστατικά και το σκεπτικό βάσει των οποίων θα πραγματοποιηθεί ανάκληση ή τροποποίηση του εκτελεστικού κανονισμού (ΕΕ) αριθ. 1194/2013 και θα τους δοθεί η δυνατότητα να διατυπώσουν τις παρατηρήσεις τους εντός προθεσμίας τουλάχιστον 10 ημερών.

4. Οδηγίες για την υποβολή γραπτών παρατηρήσεων και την αποστολή συμπληρωμένων ερωτηματολογίων και αλληλογραφίας

Οι πληροφορίες που υποβάλλονται στην Επιτροπή για τους σκοπούς των ερευνών εμπορικής άμυνας δεν υπόκεινται σε δικαιώματα πνευματικής ιδιοκτησίας. Τα ενδιαφερόμενα μέρη, πριν υποβάλουν στην Επιτροπή πληροφορίες και/ή δεδομένα τα οποία υπόκεινται σε δικαιώματα πνευματικής ιδιοκτησίας τρίτων, πρέπει να ζητήσουν ειδική άδεια από τον κάτοχο των δικαιωμάτων πνευματικής ιδιοκτησίας που να επιτρέπει ρητά στην Επιτροπή α) να χρησιμοποιήσει τις πληροφορίες και τα δεδομένα για τους σκοπούς αυτής της διαδικασίας εμπορικής άμυνας και β) να παράσχει τις πληροφορίες και/ή τα στοιχεία στα ενδιαφερόμενα στην παρούσα έρευνα μέρη σε μορφή που να τους επιτρέπει να ασκήσουν τα δικαιώματα υπεράσπισής τους.

Όλες οι γραπτές παρατηρήσεις, συμπεριλαμβανομένων των πληροφοριών που ζητούνται στην παρούσα ανακοίνωση, τα συμπληρωμένα ερωτηματολόγια και η αλληλογραφία των ενδιαφερόμενων μερών για τα οποία ζητείται εμπιστευτική μεταχείριση πρέπει να φέρουν την ένδειξη «Περιορισμένης διανομής» («Limited») (4).

Τα ενδιαφερόμενα μέρη που υποβάλλουν πληροφορίες περιορισμένης διανομής «Limited» οφείλουν να προσκομίσουν μη εμπιστευτικές περιλήψεις τους, σύμφωνα με το άρθρο 19 παράγραφος 2 του βασικού κανονισμού, οι οποίες θα φέρουν την ένδειξη «For inspection by interested parties» (Προς εξέταση από τα ενδιαφερόμενα μέρη). Οι εν λόγω περιλήψεις θα πρέπει να είναι αρκετά λεπτομερείς, ώστε να επιτρέπουν την κατανόηση, σε ικανοποιητικό βαθμό, της ουσίας των πληροφοριών που υποβάλλονται εμπιστευτικά. Αν ένα ενδιαφερόμενο μέρος που υποβάλλει εμπιστευτικές πληροφορίες δεν προσκομίσει μη εμπιστευτική περίληψή τους στην απαιτούμενη μορφή και ποιότητα, οι εν λόγω πληροφορίες μπορεί να μη ληφθούν υπόψη.

Τα ενδιαφερόμενα μέρη καλούνται να υποβάλλουν όλες τις παρατηρήσεις και τις αιτήσεις τους με ηλεκτρονικό ταχυδρομείο, μαζί με σαρωμένες εξουσιοδοτήσεις και πιστοποιητικά, με την εξαίρεση ογκωδών απαντήσεων που υποβάλλονται σε CD-ROM ή DVD αυτοπροσώπως ή με συστημένο ταχυδρομείο. Με τη χρησιμοποίηση του ηλεκτρονικού ταχυδρομείου, τα ενδιαφερόμενα μέρη εκφράζουν τη συμφωνία τους με τους κανόνες που ισχύουν για την ηλεκτρονική υποβολή στοιχείων οι οποίοι περιέχονται στο έγγραφο «CORRESPONDENCE WITH THE EUROPEAN COMMISSION IN TRADE DEFENCE CASES» («Αλληλογραφία με την Ευρωπαϊκή Επιτροπή σε περιπτώσεις εμπορικής άμυνας»), το οποίο έχει δημοσιευτεί στον δικτυακό τόπο της Γενικής Διεύθυνσης Εμπορίου: http://trade.ec.europa.eu/doclib/docs/2011/june/tradoc_148003.pdf. Τα ενδιαφερόμενα μέρη πρέπει να δηλώσουν την επωνυμία, τη διεύθυνση, τον αριθμό τηλεφώνου και έγκυρη διεύθυνση ηλεκτρονικού ταχυδρομείου και να διασφαλίσουν ότι η παρεχόμενη διεύθυνση ηλεκτρονικού ταχυδρομείου είναι η λειτουργική και επίσημη επιχειρηματική τους διεύθυνση ηλεκτρονικού ταχυδρομείου, η οποία ελέγχεται σε καθημερινή βάση. Αφού υποβληθούν τα στοιχεία επικοινωνίας, η Επιτροπή θα επικοινωνεί με τα ενδιαφερόμενα μέρη μόνο μέσω ηλεκτρονικού ταχυδρομείου, εκτός αν τα εν λόγω μέρη ζητήσουν ρητά να λαμβάνουν όλα τα έγγραφα της Επιτροπής με άλλα μέσα επικοινωνίας ή εκτός αν η φύση του προς αποστολή εγγράφου απαιτεί τη χρήση συστημένου ταχυδρομείου. Για περαιτέρω κανόνες και πληροφορίες σχετικά με την αλληλογραφία με την Επιτροπή, συμπεριλαμβανομένων των αρχών που εφαρμόζονται για την υποβολή παρατηρήσεων μέσω ηλεκτρονικού ταχυδρομείου, τα ενδιαφερόμενα μέρη θα πρέπει να συμβουλεύονται τις οδηγίες επικοινωνίας με τα ενδιαφερόμενα μέρη που αναφέρονται ανωτέρω.

Διεύθυνση αλληλογραφίας της Επιτροπής:

European Commission Directorate-General for Trade Directorate H Office: CHAR 04/039 1049 Brussels ΒΕΛΓΙΟ Διεύθυνση ηλ. ταχυδρομείου: Trade-R658-Biodiesel@ec.europa.eu

5. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση στις απαραίτητες πληροφορίες, δεν τις παρέχει εντός των προβλεπόμενων προθεσμιών ή παρεμποδίζει σημαντικά την έρευνα, επιτρέπεται να συνάγονται είτε καταφατικά είτε αποφατικά συμπεράσματα με βάση τα διαθέσιμα πραγματικά στοιχεία, σύμφωνα με το άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα πραγματικά στοιχεία.

Αν ένα ενδιαφερόμενο μέρος δεν συνεργάζεται ή συνεργάζεται μόνον εν μέρει και, συνεπώς, τα συμπεράσματα βασίζονται στα διαθέσιμα πραγματικά στοιχεία, σύμφωνα με το άρθρο 18 του βασικού κανονισμού, το αποτέλεσμα ενδέχεται να είναι λιγότερο ευνοϊκό για το εν λόγω μέρος από ό,τι θα ήταν αν είχε συνεργαστεί.

Η μη παροχή απάντησης σε μηχανογραφημένη μορφή δεν θεωρείται άρνηση συνεργασίας, υπό την προϋπόθεση ότι το οικείο ενδιαφερόμενο μέρος αποδεικνύει ότι η παροχή απάντησης στη ζητούμενη μορφή θα συνεπαγόταν υπέρμετρο επιπρόσθετο φόρτο ή κόστος. Το ενδιαφερόμενο μέρος θα πρέπει να επικοινωνήσει αμέσως με την Επιτροπή.

6. Σύμβουλος ακροάσεων

Τα ενδιαφερόμενα μέρη μπορούν να ζητήσουν την παρέμβαση του συμβούλου ακροάσεων για τις διαδικασίες εμπορικών προσφυγών. Ο σύμβουλος ακροάσεων ενεργεί ως μεσάζων μεταξύ των ενδιαφερόμενων μερών και των υπηρεσιών έρευνας της Επιτροπής. Ο σύμβουλος ακροάσεων εξετάζει τις αιτήσεις πρόσβασης στον φάκελο, τις διαφωνίες σχετικά με τον εμπιστευτικό χαρακτήρα των εγγράφων, τις αιτήσεις παράτασης προθεσμιών και τις αιτήσεις ακρόασης από τρίτους. Ο σύμβουλος ακροάσεων μπορεί να διοργανώσει ακρόαση με ένα μεμονωμένο ενδιαφερόμενο μέρος και να μεσολαβήσει ώστε να εξασφαλιστεί η πλήρης άσκηση των δικαιωμάτων υπεράσπισης των ενδιαφερόμενων μερών.

Η αίτηση ακρόασης με τον σύμβουλο ακροάσεων θα πρέπει να υποβάλλεται γραπτώς και να εξηγούνται οι λόγοι υποβολής της. Για ακροάσεις σχετικά με θέματα που αφορούν το αρχικό στάδιο της έρευνας, η αίτηση πρέπει να υποβάλλεται εντός 15 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης. Στη συνέχεια, η αίτηση ακρόασης θα πρέπει να υποβάλλεται εντός των συγκεκριμένων προθεσμιών που ορίζει η Επιτροπή κατά την επικοινωνία της με τα ενδιαφερόμενα μέρη.

Για περισσότερες πληροφορίες και στοιχεία επικοινωνίας, τα ενδιαφερόμενα μέρη μπορούν να ανατρέξουν στις ιστοσελίδες του συμβούλου ακροάσεων στον δικτυακό τόπο της ΓΔ Εμπορίου: http://ec.europa.eu/trade/trade-policy-and-you/contacts/hearing-officer/

7. Επεξεργασία δεδομένων προσωπικού χαρακτήρα

Η επεξεργασία των δεδομένων προσωπικού χαρακτήρα που θα συλλεγούν στο πλαίσιο της παρούσας έρευνας θα γίνει σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (5).

(1) ΕΕ L 83 της 27.3.2015, σ. 6.

(2) ΠΟΕ, Έκθεση του δευτεροβάθμιου δικαιοδοτικού οργάνου, ΑΒ-2016-4, WT/DS473/AB/R, 6 Οκτωβρίου 2016 («έκθεση του δευτεροβάθμιου δικαιοδοτικού οργάνου»). ΠΟΕ, Έκθεση της ειδικής ομάδας, WT/DS473/R, 29 Μαρτίου 2016 («έκθεση της ειδικής ομάδας»).

(3) ΕΕ L 315 της 26.11.2013, σ. 2.

(4) Την ένδειξη «Limited» φέρει κάθε έγγραφο που θεωρείται ότι έχει εμπιστευτικό χαρακτήρα, σύμφωνα με το άρθρο 19 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (ΕΕ L 176 της 30.6.2016, σ. 21) («βασικός κανονισμός») και το άρθρο 6 της ΣΑ. Το έγγραφο αυτό επίσης προστατεύεται δυνάμει του άρθρου 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (ΕΕ L 145 της 31.5.2001, σ. 43).

(5) ΕΕ L 8 της 12.1.2001, σ. 1.